- Matiyu
- <
- 27
- >

27
Isaa mukko Gomna Bilatussero njakko
1 Dunia wayenniya, wurawa ɍimannaye-a amwurawa jamaye-a samma cinja kǝljane Isaa roro ceyesi yera. 2 Daji Isaa cekkere caade mukko Gomna Bilatussero kesakko.
Karmo Yahusaye
3 Yahusa sǝrǝttuwumanjudǝ shara karmoye Isaro caddǝnaro kirunniya, tuwaje leje cungo ɍiwullaye fiakkudǝa wurawa ɍimannaye-a amwurawa-aro ce 4 tayiro: «Biwu dikkǝna, kam biwunju bawoa sǝrǝnnjagakkǝna,» yeno. Tiro: «Awi andia sasakko? Nima awonǝm nonǝm,» yeranniya, 5 Yahusa wuɍidǝa Fado Alayero gǝpciye nadǝa kolje leje kǝlanju kǝskaro rojiye kano. 6 Wurawa ɍimannayeso wuɍidǝa capkeranniya, amanjaro: «Baitǝmbal Fado Alayero fiduwunjudǝ haram, wuɍi buye nangaro,» yera. 7 Daji nia ngojane wuɍidǝn cidi duwurammaye casuwe kaurila kusottowayero kedo. 8 Adǝma nangaro ku kundenno nadǝa Kulo Buyelan bowojaidǝ. 9 Adǝgaima awo Kǝmande kuren ci Nawi Irimiyayen wuljǝnadǝ wakkayeno. Tiye: «Cungo ɍiwullaye fiakku, wuɍi duwon jama Israyilaye taman kǝlanjun kasaccanayedǝa ngojane 10 cidi duwurammayedǝa kesiwo, Kǝmande wulsǝgǝnadǝ gai,»†27.9-10 Jak 11.12-13 cǝnna.
Isa fuwu Gomna Bilatussen
(Mar 15.1-5; Luk 23.1-5; Yah 18.28-38a)
11 Isa fuwu Gomna Bilatussen dajǝna duwon, gomnadǝye tiro: «Nima wa Mai Yaudiyayedǝ wo?» cǝne tia kiworo. Isaye: «Nima wullǝm, wuma!» yeno. 12 Amma wurawa ɍimannaye-a amwurawa-a tia burwuyeranniya, awima tayiro kalakcǝgǝnni. 13 Daji Bilatusse tiro: «Awo kadan burwunjanadǝa fannǝmmi wa?» cǝne tia kiworo. 14 Amma Isa awima tiro kalakcǝgǝnni, har gomnadǝ jauro ajapkeno.
Isaro shara karmoye kamduwu
(Mar 15.6-15; Luk 23.13-25; Yah 18.38b–19.16a)
15 Caman kǝrwu nguson sala adǝlan gomnadǝ adanju jǝgane kosoma fal jama caraanadǝa tayiro salamjiyi. 16 Sa adǝn kosoma laa jauro nowada mbeji, cunju Barabbas. 17 Daji jama capkadaranniya, Bilatusse tayiro: «Wundua nayiro salamnjagakkiya, rawuw? Barabbassa ra Isa kam tia Almasiwulan bowojaidǝa?» 18 Awoa nandǝɍinja nangaro Isaa mukkonjuro sǝrǝtkeyeraro nojǝna. 19 Ngaima Bilatus kǝla kurisnju sharayen napkada duwon, kamunju kam laaa cunode tiro: «Bare kam jirema adǝro awima yiddǝmmi, kǝla tiyen ku kǝnnasimlan jauro bone yakkǝna nangaro,» yeno. 20 Amma wurawa ɍimannaye-a amwurawa-a jamadǝa casakke Barabbassa tayiro salamjuwo Isaa roro cejo yera. 21 Koro gomnadǝ walde tayiro: «Tayi yindi anilan wundunjaa nayiro salamnjagakkiya, rawuw?» cǝne tayia kiworo. Tiro: «Barabbas!» yera. 22 Bilatusse tayiro: «Awi gǝle Isa kam tia Almasiwulan bowojaidǝro yiddǝkki?» cǝne tayia kiworo. Tayi sammaye: «Kǝskaro tia jagǝne no!» yera. 23 Bilatusse: «Awiro? Ayau awiye cǝdo?» yenniya, caye baworo kowo sapcane: «Kǝskaro tia jagǝne no!» yera.
24 Bilatus curo lamar adǝyen awima rakce cǝdiwawo ye, kalala ngǝwuji yero kirunniya, ingi ngoje fuwunjan mukkonju tulje tayiro: «Bu kam adǝyen mukkoni bawo, nayima awondo nonuw!» yeno. 25 Amma jama sammaye: «Bunju kǝla andi-a kaduwunde-ayen dǝga!» yera. 26 Daji Bilatus tayiro Barabbassa salamgeyeno. Amma sojiyanjudǝa cakke Isaa kirwolan jajaryeranniya, tia kǝskaro jajaaro mukkonjaro kekko.
Sojiyaye Isaa basardu
(Mar 15.16-20)
27 Daji sojiya gomnadǝyedǝ Isaa curo gomnariyero caade kǝwunja sojiyaye sammaa fuwunjun capkera. 28 Tia ɍingeranniya, kalwu kime*27.28 kalwu kime - Kalwu maila. tiro lujagane 29 aɍiawu kaɍiyiye†27.29 aɍiawu kaɍiyiye - Jawa maila-a camun, amma awo ruduye. kǝlejane kǝlanjuro gǝnajagane mukkonju kǝmborambo ka kesakko. Daji fuwunjun tungurumjane tia rujane: «Ala ngǝwuro, Mai Yaudiyaye!» yera. 30 Koro lallaɍi tiro tǝwajagane kadǝa camoye tilan kǝlanju babakkera. 31 Tiro rudu gǝnajagane kerǝnniya, kalwu kimedǝa ɍinjane kajǝmunju cayedǝa lujagane tia kǝskaro jaduwuro kesado.
Isaa kǝskaro jaduwu
(Mar 15.21-32; Luk 23.26-43; Yah 19.16b-27)
32 Caluwuna lejai duwon, kam laa bǝla Kuraneye cunju Siman-a kǝla kǝlyera. Sojiyadǝ dunodunon tia casakke kǝska Isayedǝa ngoje 33 na tiro Golgota canidǝro leyera, Golgotaye maananjudǝ Na Buwo Kǝlaye. 34 Isaro diben curonjun awo laa cǝm fok‡27.34 awo laa cǝm fok - Karwun tiyi jau nǝmdaye. diyadaa caro kedo, amma cade kidambǝnniya, kǝnjaro wayeno. 35 Tia kǝskaro jayeyeranniya, kajǝmunju ngojane walawala cade kattenjan dagaryera. 36 Daji nadǝn tia kuroro napkera. 37 Kǝlakajinjudǝro allo ayaunju kǝlan ruwuwadadǝa royeyera: TI ADƎMA ISA MAI YAUDIYAYEDƎ WO. 38 Gǝndewu yindi yea ti-a rokko jayeyera, faldǝ kǝmboramnjulan, faldǝ ye wailanjulan. 39 Am kamjana kojaisodǝ tiro rudu gǝnajagane kǝlanja kalakalakcane 40 tiro: «Ap! Ni Fado Alayea wurnǝme curo kawu yakkuyen tandǝmidǝ, nda kǝlanǝm moye! Ni Tada Alayea, kǝskadǝn jǝmme!» cani. 41 Wurawa ɍimannaye ye malǝmba Attauraye-a amwurawa-a rokko adǝgai tiro rudu gǝnajagane amanjaro: 42 «Am gadea cǝkkaana, amma rakce kǝlanju cǝmoyiwawo! Tima Mai Israyilawuyedǝ woa, kǝskadǝn kǝrmama jǝpco, tia kasaddiye. 43 Alaa mǝrsajǝna. To, Ala tia cǝraanaa, kǝrmama tia cǝmowo, tiye: “Wu Tada Alaye,” cǝnna nangaro,» cani. 44 Jiɍi adǝgainin gǝndewu yindi ti-a rokko jajaanadǝ ye Isaa rarayera.
Karmo Isaye
(Mar 15.33-41; Luk 23.44-49; Yah 19.28-37)
45 Kausu kǝla dawu duwon, dunia nga tǝmje cǝlǝmbo walje, har sa yakku kajiriyero kiado. 46 Sa yakku kajiriyedǝ Isa kowo dunoaro sapce: «Eloi, Eloi, lama sabaktani?» yeno, maananjudǝ «Alani, Alani, awiro wua kolsem?»†27.46 Jaw 22.1 47 Am nadǝn dajanadǝ adǝa fangeranniya, laanjaye: «Nawi Iliyaa bowoji!» yera. 48 Sadǝman falnja cǝgase leje soso ngoje diben comcombo lǝpciye cuttuluwe karo lassiye Isaro sayeyeno. 49 Amma am gapcanadǝye: «Nda kollowo, Nawi Iliya ise tia cǝkkayia, ruiyo!» yera. 50 Daji Isa walde kowo dunoaro sapce ro kirǝmbo.
51 Sa adǝn juwa curo Fado Alayen dǝganadǝ samen tamiya kǝla cidiyannaro kudero farak yindiro kargadan.§27.51 juwa curo Fado Alayen dǝganadǝ yindiro kargadan - Barga karmo Isayen juwa na Ala-a tadoye gǝrajidǝ kargada, kǝrma jawal Ala-a tadoyedǝ kaada. Cidi ye loloyeno, kauwa ye fafalladara, 52 kauriya ye fǝrǝmdane kamin muminnaye ro carǝmbǝna kada karmolan ciyera. 53 Isa karmolan ciyenniya, kaurilan caluwe bǝrni tayirro*27.53 bǝrni tayir - Jerujalem. ngasaye nadǝn am kadaro fǝleyaadara. 54 Kajalladǝ sojiyanju Isaa gurejaimadǝ-a rokko cidi loloje awo wakkajǝnaa kerunniya, karwunja kamde: «Jiremaro ti Tada Alayedǝma!» yera.
55 Kamuwa kada ye kuruwunin awo ania lawarjai mbeji. Cidi Galileyen Isaa jaane banajagai. 56 Curonjan Meram Magdala so, Meram Yakuba-a Isuwu-aye yanja so, tadawa Jabadiye yanja so mbeji.
Sittǝra Isaye
(Mar 15.42-47; Luk 23.50-56; Yah 19.38-42)
57 Dunia kajiriyenniya, gaɍiwu laa kam Arimatiyaye cunju Isuwu kadio, ti ye fuwura Isaye. 58 Na Bilatussero leje kamin Isayedǝa tiro cadoro kiworǝnniya, Bilatus wada ce kamindǝa tiro kaino. 59 Daji Isuwu leje kamindǝa ngoje lowowon batta linnen kǝkǝrje 60 kaurinju bǝɍin curo kauyen lajǝnadǝro cakke sǝnaje ci kauridǝyero kau kura tǝmbaljiye leyeno. 61 Meram Magdala-a Meram faldǝ-a ye fuwu kauriyedǝn napcana mbeji.
Kauri guredu
62 Yim dabbarduye†27.62 yim dabbarduye - Jǝmma. Yim tustuyedǝ sǝbdu. kojǝnaye wajǝnanjua wurawa ɍimannaye-a Farisawa-a na Bilatussen captane 63 tiro: «Barganǝmmin, jambama adǝ ronjualan: “Ngawo kawu yakkuyen roaro wallǝkke cikki!” cǝnnadǝa kǝlan taiyena. 64 Adǝ nangaro wada ye sojiyanǝm kauridǝa kawu yakkuro gureja, bare fuwurawanjuso isane kaminnjudǝa ndaljane ambo: “Karmolan cijǝna!” wuljanniro. Jamba daryeyedǝ burwoyedǝa koji,» yera. 65 Bilatusse tayiro: «Sojiyaa ngonowo lenowo, jiɍi nonuwwadǝ gairo kauridǝa gureja!» yeno. 66 Daji kauridǝro lejane kau kura ci kauriyedǝro tawaa bakcagane sojiyadǝa gadiro gǝnayera.

- Matiyu
- <
- 27
- >

†27:10 27.9-10 Jak 11.12-13

*27:28 27.28 kalwu kime - Kalwu maila.

†27:29 27.29 aɍiawu kaɍiyiye - Jawa maila-a camun, amma awo ruduye.

‡27:34 27.34 awo laa cǝm fok - Karwun tiyi jau nǝmdaye.

†27:46 27.46 Jaw 22.1

§27:51 27.51 juwa curo Fado Alayen dǝganadǝ yindiro kargadan - Barga karmo Isayen juwa na Ala-a tadoye gǝrajidǝ kargada, kǝrma jawal Ala-a tadoyedǝ kaada.

*27:53 27.53 bǝrni tayir - Jerujalem.

†27:62 27.62 yim dabbarduye - Jǝmma. Yim tustuyedǝ sǝbdu.

© 2018-2024 WBT