- Yakuba
- <
- 2
- >

2
Sǝmo kasta kǝla amba gayirduyen
1 Kǝramiyani, Kǝmande Isa Almasiwu darajamaa mǝrsanuwwadǝ, bare amba gayirnuwwi! 2 Misallo kam laa kulum dinarre-a kajǝmu shawa-aa cammondoro ngayi, koro kam laa talaa ye kajǝmu dina kadawua ngayiro walyenoa, 3 kam kajǝmu jauro shawaadǝa ruwe tiro: «Are na adǝn ngǝlaro namme!» nuwi, amma ti talaadǝro: «Na todǝn dane!» bi «Cidin namme!» nuwia, 4 kattendon gayirnuwe sharawu niadiwiaro walluwwa, gǝna?
5 Kǝramiyani njaraakkǝnaso, fannowo, Ala am dunialan talaawadǝa kambǝrselan gaɍiwuro waljaro, koro nodonju bargaa am tia caraanaro ci cǝnnadǝa warasajaro kǝrejǝna, gǝna? 6 Amma nayidǝ talaadǝa runuwwa. Gaɍiwuwama gǝna basarnjane shararambo njasadidǝ wo? 7 Koro tayima cu darajaa*2.7 cu darajaa - Almasiwu. tilan bowonjaidǝa bassaidǝ wo, mare?
8 Wada nodo bargaa Alaye kitawulan ruwuwada: «Kǝmaskinǝmba kǝlanǝm gairo raye,»†2.8 Lew 19.18 cǝnnadǝa gawia, jauro ngǝla! 9 Amma amba gayirnuwia, biwu diwi, koro wadadǝ nayia ganambuwuro wowomnjai. 10 Wundu duwon wada Alaye sammaa jǝgane falnin taljǝnadǝ sammaa jǝganni-a kal wo. 11 Awoa ti duwon «Bare kǝnjǝna dimmi,»†2.11 NL 20.14; SK 5.18 cǝnnadǝ koro walde: «Bare wundumaa yejǝmmi,»†2.11 NL 20.13; SK 5.17 yeno. To, kǝnjǝna dimbawo yaye, amma kam yejǝmmaa, wada ganambumaro wallǝmma.
12 Adǝ nangaro manando-a kidando-aa am duwon tayia wada nankam kǝlaye fandoyelan sharajaidǝ gairo dewo! 13 Awoa kanjimaɍi bawoalan kam njunojiwawomadǝa sharajai, amma kanjimaɍidǝma wowombo kura wo.
Kambǝrse-a kǝndo ngǝla-a
14 Kǝramiyani, kam laa kambǝrsenjua cǝni duwon kǝndonjun fǝlejiwawoa, awi faidanju wo? Kambǝrsenju tia cǝkkayi wa? 15 Misallo kǝrami laa kongwa bi kamu jakturam ye bawoa, kǝmbo kun baɍinne ye bawoaro walyenoa, 16 koro kamndo laaye tiro: «Kǝlewan lene! Ala jakturam-a kǝmbo-a njo!» cǝni duwon mǝradu tiyinjuye galjiwawoa, awi faidanju wo? 17 Jiɍi adǝgainin kambǝrse kǝndonju bawoadǝ nuna.
18 Waneye kam laaye: «Ni kambǝrsenǝmba, wu ye kǝndonia,» cǝni. Kambǝrsenǝm kǝndo bawoa wuro fǝlesǝgǝne, wu ye kambǝrseni kǝndonin fǝlenjǝgǝkki. 19 Ala tiloro kasaddǝmmadǝ, ngǝla dimma. Sedannama kasaccane riduro lolojai.
20 Ni hangal bawoa, kambǝrse kǝndonju bawoadǝ faida baworo†2.20 faida bawo - Ruwuwa mukkoye kureyedǝye laanja faida bawo cani, laa ye nuna cani. isanonjagaiya, raam? 21 Nawi Ibrahim kaarindedǝ, sa tadanju Isakua kǝla laya duwaduramben sadaaro cinadǝn, kǝndonjun gǝna Ala tia jiremaro ngoyeno? 22 Rui, kambǝrse kǝndonju-a rokko kidajana, koro kǝndolan kambǝrsedǝ kalkallo waljǝna. 23 Ngaima awo kitawulan ruwuwadadǝ wakkajǝna: «Nawi Ibrahim Alaa mǝrsajǝna nangaro, Ala tia jiremaro ngoyeno,»†2.23 Bad 15.6 koro tia amanma Alayelan bowoyera. 24 Nonowo, kambǝrse runjun gǝni, kǝndolan Ala kamba jiremaro ngoji.
25 Jiɍi adǝgainin Rahab jawardǝ ye, sa kadunowudǝa cǝsaye jawal gadeyen salamje lejanadǝn, kǝndonjun gǝna Ala tia jiremaro ngoyeno? 26 Awoa tiyi sindu bawoa nunadǝ gai, kambǝrse kǝndo bawoadǝ ye nuna.

- Yakuba
- <
- 2
- >

*2:7 2.7 cu darajaa - Almasiwu.

†2:8 2.8 Lew 19.18

†2:11 2.11 NL 20.14; SK 5.18

†2:11 2.11 NL 20.13; SK 5.17

†2:20 2.20 faida bawo - Ruwuwa mukkoye kureyedǝye laanja faida bawo cani, laa ye nuna cani.

†2:23 2.23 Bad 15.6

© 2018-2024 WBT